text: Broager-drenge vil sove på første sal
  23 juli 2017 kl. 19.32
  Hold dig ved jorden… er ikke et motto, som drengene fra Broager følger, når de skal sove. Derfor har de bygget telt på første sal.
  I flere måneder har de tegnet og regnet – og øvet sig på at bygge deres to-etagers raftehus. Siden torsdag har de været i gang med byggeriet. De unge spejdere har faktisk stået for det meste i byggeriet.
  - Lederne havde vist ikke regnet med, at vi var så hurtige, siger en af drengene, Nicklas Petersen, Skelde.
  - De har været rigtig gode og vedholdende – i regn og blæst, siger John Christensen, leder i Broager Drengegruppe.
  På første sal kan 35 sove. Lederne er forvist til deres traditionelle telt.
  I stueetagen har drengene indrettet køkken og spisebord.
  - Det var egentlig ikke så koldt, som jeg havde regnet med, siger Nicklas Petersen.
  - Det var godt tørt og vindstille, så det kunne ikke være bedre.
  
  